钦定古今图书集成/明伦汇编/皇极典/第216卷 > 明
## 钦定古今图书集成/明伦汇编/皇极典/第216卷 > 明

====太祖以元大历元年九月十八日生有白气异香之====《瑞》：

按《明会典》万寿圣节百官朝贺仪。洪武二十六年定。
仪与正旦冬至同。但致词云：“恭惟皇帝陛下万寿令
节。”〈至三十年改令节为圣节〉臣某等诚懽诚忭、敬祝万万岁寿不
传制。　又按《会典》、洪武二十六年、令圣节在京官吏
监生军民僧道、并赐钞

按《名山藏典谟记》，“太祖高皇帝，其先句容人，世农桑。
皇祖始渡淮家泗，皇考徙锺离，皇妣陈氏生四子，帝
季也。元时太史言圣人生江淮，帝实应之。当皇妣娠，
梦黄冠授一丸，有光，吞之，觉而口尚闻香，明日生于
土地神祠中，白气贯空，异香经宿，祠中，神惊避数里。
时元大历元年戊辰九月十八日也。浴汲河水，水浮”
红罗，遂取为衣。所居尚有神光，里人竞呼“朱家火”，往
视无有。〈帝所生神祠地至今丈馀茎草不生浮罗之河水判二色一红一白〉已，数日不
乳。皇考出求医，有僧坐门告之愈期，良久不见。
按《在田录》：高皇，凤阳泗州人，居锺离乡，上皇以卖腐
为生。皇觉寺一寺僧众争来买之，遂为主顾生。太祖
之夕，邻里中只闻上皇屋上霹雳一声，启户视之，但
见红光屯聚，一乡之人，无不惊骇。又寺僧高彬，于是
夜梦上皇屋上火发，烟焰冲天，空中见一人擎金椎
而下，彬遂觉。至晨，候上皇来，欲语之，上皇不来。歇月
馀，挑腐而至。彬疑其有病，一见即问何故一月不来，
莫非有恙。上皇曰：“非病，某于某夜得一小男，恐不净，
故弗敢来。”彬遂言其梦，因称此儿后必大贵。

按明《昭代典则》：“洪武二年八月，礼部议奏，圣寿日祭
寿星，同祭司中、司命、司禄。从之。”

### 成祖定生日仪制

按《明会典》。“成祖永乐六年。令帝王生日先于宗庙具
礼致祭。然后序家人礼。百官庆贺，礼毕筵宴。”

### 宣宗定万寿节赐宴之制

按《名山藏典谟记》：宣宗，仁宗嫡长子。生之夕，成祖梦
高祖授以大圭，命曰：“传之子孙，永世其昌。”宣德五年
二月庚辰万寿节赐群臣宴，为故事。

### 英宗以宣德二年生有祥云之异

按《名山藏典谟记》：英宗，宣宗嫡长子，以宣德二年生。
生之日，日下五色云见，光灼殿陛。天顺七年十一月
万寿节，礼部请贺。上曰：“母后违养，未及大祥，朕何忍
哉！”至期御奉天殿，群臣如朔望仪。

### 宪宗生有红光之瑞

按《名山藏典谟记》：“宪宗，英宗长子，母周太后，生时红
光满室。”

### 世宗以正德二年生有庆云之瑞

按《名山藏典谟记》世宗兴献王长子上生之年为正
德二年，翼轸见，庆云楚分。嘉靖十四年七月，礼部臣
请百官预习万寿贺仪。上曰：“庙建未成，祖考未妥，朕
辰不受贺。”至日常服御殿，如朔望礼。尚书言“言皇上
厚自贬以明孝，而臣子不能抑诚。”其日请常服御殿，
百官公服，鸿胪寺具班首致词，行五拜三叩头礼。许
之。

二十六年七月，先万寿节，建“大庆典大高元殿停封
止刑二十三日，禁屠九日。